
Rezgésdiagnosztika, mint a környezetmérnöki preventív tevékenység eszköze

A XXI. században a környezetvédelem egyre fontosabb részévé válik a mindennapjainknak. Jelenleg a környezetet érő terhelés olyan mértékű, hogy a természet már egyre kevésbé képes saját erejéből regenerálódni, megújulni. Egyre több környezetvédő civil szervezet alakul, és a politikában is helyet kapott mára a környezet megóvásának a kérdése.
A vállalatok számára környezet terhelése, szennyezése súlyos bírságokkal jár, ezért érdekük, hogy megelőző tevékenységeket vezessenek be. Egy ilyen megelőző tevékenység lehet a műszaki diagnosztika különböző ágainak alkalmazása, a gépészeti berendezések állapotának folyamatos ellenőrzésére.
Különböző diagnosztikai módszereket alkalmazva a berendezések vizsgálatára, előre jelezhető az üzemelési paraméterek megváltozása, még az előtt, hogy annak nyoma lenne a kibocsátott anyagok koncentrációjában. Így sok esetben megelőzhetőek lennének súlyos környezetszennyezések, környezeti katasztrófák. Ebből a szempontból a műszaki diagnosztika a környezetmérnöki preventív tevékenyégi körbe illeszthető.
A termelő tevékenységet folytató vállalatok számára fontos szempont, hogy a kiadásaikat lehető legalacsonyabban tartsák. Ennek következtében a termelésben alkalmazott berendezéseik állapotának megóvására törekszenek. A különböző diagnosztikai eljárások lehetővé teszik, hogy a gépek állapotát nyomonkövessék, így elkerülhetőek legyenek a hirtelen meghibásodások, valamit az ebből adódó termeléskiesések. Az előre tervezet karbantartási munkálatok sokkal kedvezőbbek anyagilag, mint egy súlyos meghibásodásból adódó tönkremenetel.
A dolgozatomban bemutatott a rezgésdiagnosztikai méréseket, melyeket a Debreceni Vízmű Zrt. telephelyein üzemelő berendezéseken végeztem el. A szennyvíztisztító telepen a szennyvíziszap kezelésben fontos szerepet betöltő centrifugákat vizsgáltam, valamint az ivóvíz termelő telephelyeken a hálózatba betápláló szivattyúkon végeztem méréseket.



